
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 13.02.2008
Nr.  Pl-x  866
	


RAPORT

asupra propunerii legislative pentru  modificarea şi  completarea 
Codului de procedură  penală
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi  completarea Codului de procedură  penală , transmisă cu adresa nr. Pl-x 866 din 10 decembrie 2007, înregistrată sub nr. 31/1344 din 12 decembrie 2007.    
Potrivit prevederilor art. 75 din Constituţia României, republicată şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră Decizională.

Senatul, în calitate de primă Cameră sesizată, a respins propunerea legislativă în şedinţa din                    3 decembrie 2007, întrucât propunerea legislativă nu a întrunit numărul necesar pentru adoptarea unei legi organice.
Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 896 din  5 iulie  2007.

Guvernul, prin punctul de vedere transmis cu adresa nr. 1821 din 19 iulie 2007, nu susţine adoptarea acestei  iniţiative legislative.

Consiliul Superior al Magistraturii a avizat negativ propunerea legislativă, conform avizului         nr. 1022/L/2007  din 12 iulie 2007.
Comisia pentru drepturile omului, culte şi problemele minorităţilor naţionale a avizat favorabil propunerea legislativă, conform avizului nr. 25/844 din 13 februarie 2008.


Iniţiativa legislativă supusă dezbaterii are ca obiect de reglementare modificarea art. 172 alin. 1 din Codul de procedură penală, în sensul lărgirii sferei drepturilor procesuale ale apărătorului în procesul penal, prin reglementarea dreptului acestuia de a participa la efectuarea oricărui act de urmărire penală, şi nu doar la efectuarea acelor acte care implică audierea sau prezenţa învinuitului sau a inculpatului, aşa cum este reglementat în prezent.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată în şedinţa din               13 februarie 2008.
  Din numărul total de 28 membri ai Comisiei juridice, de disciplină şi imunităţi, la şedinţă au participat 17  deputaţi.
În cursul dezbaterilor, membrii Comisiei au reţinut că, prin Decizia nr. 1086 din 20 noiembrie 2007, Curtea Constituţională a constatat că atât prevederea „care implică audierea sau prezenţa învinuitului sau inculpatului căruia îi asigură apărarea” cuprinsă în textul art. 172 alin. 1 teza întâi, precum şi dispoziţia    „ care implică audierea sau prezenţa părţii căreia îi asigură apărarea „ prevăzută la art. 173 alin. 1 din Codul de procedură penală, sunt neconstituţionale, fiind contrare dispoziţiilor art. 24 din Constituţia României, republicată, referitoare la dreptul la apărare

 În urma examinării iniţiativei legislative şi a opiniilor exprimate, membrii Comisiei au hotărât, cu majoritate de voturi ( 12 voturi pentru, 3 voturi împotrivă şi 2 abţineri), să supună plenului Camerei Deputaţilor, spre dezbatere şi adoptare, propunerea legislativă pentru modificarea şi  completarea Codului de procedură  penală, cu amendamentele admise care sunt redate în ANEXA la prezentul raport.
În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                                  PREŞEDINTE,                                                                SECRETAR,

                                  Sergiu ANDON                                                              George BĂEŞU
         Consilier,

    Nicoleta Grecu
ANEXĂ

AMENDAMENTE ADMISE :
	Nr.

crt.
	Text lege
	Text iniţiativă legislativă
	Text propus de Comisie 

(autorul amendamentului)
	Motivare

	1.
	
	   Titlul Legii: 

  Lege pentru modificarea şi completarea Codului de Procedură Penală
	 Titlul Legii: 

    Lege pentru modificarea alineatului 1 al articolului 172 din  Codul de procedură penală
Autor : Comisia juridică.


	Pentru respectarea normelor de tehnică legislativă.

	2.
	
	
	Articol unic. – Alineatul 1 al articolului 172 din Codul de procedură penală, republicat în  Monitorul Oficial al României, Partea I, nr. 78 din 30 aprilie 1997, cu modificările şi completările ulterioare, se modifică după cum urmează: 
Autor : Comisia juridică.


	      Pentru respectarea normelor de tehnică legislativă.

	3.
	Art. 172. : Drepturile apărătorului

   În cursul urmăririi penale, apărătorul învinuitului sau inculpatului are dreptul să asiste la efectuarea oricărui act de urmărire penală care implică audierea sau prezenţa învinuitului sau inculpatului căruia îi asigură apărarea şi poate formula cereri şi depune memorii. Lipsa apărătorului nu împiedică efectuarea actului de urmărire penală, dacă există dovada că apărătorul a fost încunoştinţat de data şi ora efectuării actului. Încunoştinţarea se face prin notificare telefonică, fax, internet sau prin alte asemenea mijloace, încheindu-se în acest sens un proces-verbal.
	1. Articolul 172 alin. 1 va avea următorul cuprins:

     În cursul urmăririi penale, apărătorul învinuitului sau inculpatului are dreptul să asiste la efectuarea oricărui act de urmărire penală şi poate formula cereri şi depune memorii. Lipsa apărătorului nu împiedică efectuarea actului de urmărire penală, dacă există dovada că apărătorul a fost încunoştinţat de data şi ora efectuării actului. Încunoştinţarea se face prin notificare telefonică, fax, internet sau prin alte asemenea mijloace, încheindu-se în acest sens un proces-verbal.

	Art. 172. : Drepturile apărătorului

   Nemodificat.
	  Pentru punerea în acord cu Decizia Curţii Constituţionale nr. 1086 din 20 noiembrie 2007.

